पीसीबी के केंद्रीय अनुबंध में शामिल होंगे मलिक  
लगभग एक वर्ष बाद राष्ट्रीय टीम में वापसी करने वाले हरफनमौला खिलाड़ी शोएब मलिक जल्द ही पाकिस्तान क्रिकेट बोर्ड के केंद्रीय अनुबंध में शामिल होंगे।
लगभग एक वर्ष बाद राष्ट्रीय टीम में वापसी करने वाले हरफनमौला खिलाड़ी शोएब मलिक जल्द ही पाकिस्तान क्रिकेट बोर्ड (पीसीबी) के केंद्रीय अनुबंध में शामिल होंगे। सूत्रों के मुताबिक पीसीबी की विशेष समिति के समक्ष मलिक के लंबित मामले की वजह से उन्हें पहले केंद्रीय करार में नहीं शामिल किया गया था, लेकिन अब उन्हें जल्द ही इस सूची में शामिल कर लिया जाएगा।  समाचार पत्र 'द एक्सप्रेस ट्रिब्यून' ने पीसीबी सूत्रों के हवाले से लिखा है, पीसीबी की विशेष समिति के समक्ष लंबित मामले की वजह से मलिक को केंद्रीय करार की सूची में पहले नहीं शामिल किया गया था, लेकिन अब उन्हें विशेष समिति से हरी झंडी मिल चुकी है, इसलिए उन्हें जल्द ही केंद्रीय करार की सूची में शामिल किया जा सकता है।  सूत्रों की माने तो मलिक को केंद्रीय करार की 'ए' खिलाड़ियों के वर्ग में शामिल किया जाएगा। मुख्य चयनकर्ता मोहसिन खान के मुताबिक पीसीबी की विशेष समिति से हरी झंडी मिलने के बाद मलिक को केंद्रीय करार की सूची में स्वत: शामिल हो जाना चाहिए।  उल्लेखनीय है कि मलिक के विदेशी बैंक खाते से कथित लेन-देन के मामले में पीसीबी ने जानकारी हासिल करनी चाही थी, जिसके बाद मलिक ने पीसीबी को इस बारे में जानकारी मुहैया कराई। मलिक का कहना था कि उनके विदेशी बैंक खाते में गलत तरीके से धन जमा नहीं हुए थे।  इसके बाद पीसीबी ने शुक्रवार को मलिक को निर्दोष करार दिया। इसके बाद मलिक को आगामी जिम्बाब्वे दौरे के लिए राष्ट्रीय टीम में शामिल कर दिया गया। जिम्बाब्वे दौरे के लिए मलिक को पहले रिजर्व खिलाड़ियों की सूची में शामिल किया गया था।